b'\n_START_ARTICLE_\nMinna Reijonen\n_START_PARAGRAPH_\nMinna Helmi Reijonen (s. 13. lokakuuta 1972 Nilsi\xc3\xa4) on suomalainen farmaseutti ja perussuomalainen poliitikko. H\xc3\xa4net valittiin eduskuntavaaleissa 2019 kansanedustajaksi Savo-Karjalan vaalipiirist\xc3\xa4.\n_START_SECTION_\nFarmaseuttina\n_START_PARAGRAPH_\nReijonen valmistui farmaseutiksi vuonna 1994 Kuopion yliopistosta ja ty\xc3\xb6skenteli siit\xc3\xa4 l\xc3\xa4htien kansanedustajaksi valintaansa saakka Nilsi\xc3\xa4n apteekissa.\n_START_SECTION_\nKaupunginvaltuutettuna\n_START_PARAGRAPH_\nReijonen aloitti poliittisen uransa Nilsi\xc3\xa4n kaupunginvaltuustossa, johon h\xc3\xa4net valittiin vaaleissa 2008 kristillisdemokraattien listalta. Nilsi\xc3\xa4 liitettiin Kuopioon vuonna 2013 ja vuoden 2012 vaaleissa h\xc3\xa4net valittiinkin Kuopion kaupunginvaltuustoon, nyt perussuomalaisten ehdokkaana. Kuntavaaleissa 2017 Reijonen oli Kuopion \xc3\xa4\xc3\xa4niharava saatuaan 1\xc2\xa0190 \xc3\xa4\xc3\xa4nt\xc3\xa4, l\xc3\xa4hes 300 enemm\xc3\xa4n kuin seuraavaksi eniten \xc3\xa4\xc3\xa4ni\xc3\xa4 saanut. Kuopion kaupunginhallituksen j\xc3\xa4sen h\xc3\xa4n on ollut vuodesta 2015.\n_START_SECTION_\nEduskuntaty\xc3\xb6\n_START_PARAGRAPH_\nReijonen oli ehdolla eduskuntaan ensimm\xc3\xa4isen kerran eduskuntavaaleissa 2011 silloisessa Pohjois-Savon vaalipiiriss\xc3\xa4, tuolloin viel\xc3\xa4 kristillisdemokraattina. H\xc3\xa4n sai 800 \xc3\xa4\xc3\xa4nt\xc3\xa4, eik\xc3\xa4 tullut valituksi. Reijonen oli perussuomalaisten ehdokkaana vuoden 2015 eduskuntavaaleissa. H\xc3\xa4n sai 2\xc2\xa0942 \xc3\xa4\xc3\xa4nt\xc3\xa4, kuudenneksi eniten puolueensa ehdokkaista kahden vaalipiirin yhdist\xc3\xa4misen my\xc3\xb6t\xc3\xa4 syntyneess\xc3\xa4 Savo-Karjalan vaalipiiriss\xc3\xa4. Nelj\xc3\xa4 vuotta my\xc3\xb6hemmin, vuonna 2019 Reijonen valittiin eduskuntaan 4\xc2\xa0874 \xc3\xa4\xc3\xa4nell\xc3\xa4\xc3\xa4n. H\xc3\xa4n sai kolmanneksi eniten \xc3\xa4\xc3\xa4ni\xc3\xa4 Savo-Karjalan perussuomalaisista Sanna Antikaisen ja Jussi Wihosen j\xc3\xa4lkeen.'